Prejav ministra práce, sociálnych vecí a rodiny SR Jána Richtera vo všeobecnej rozprave na 101. zasadnutí Generálnej konferencie Medzinárodnej organizácie práce 11. júna 2012 v Ženeve k správe generálneho riaditeľa Medzinárodného úradu práce na tému sociálna politika – prvý bod programu zasadnutia konferencie  

Vážený pán prezident,
dámy a páni, 

Medzinárodná konferencia práce sa svojím unikátnym trojstranným zložením označuje aj ako „svetový parlament práce“. Konferencia umožňuje zástupcom vlád, zástupcom zamestnávateľov a zástupcom pracovníkov rokovať, hľadať a prijímať spoločné opatrenia zamerané na sociálnu spravodlivosť a dôstojnú prácu.

Vláda Slovenskej republiky, vychádzajúc zo svojho programového vyhlásenia, chce byť vládou istôt pre občanov a vytvoriť nevyhnutné podmienky na zvýšenie kvality života.                                 

Základným východiskom činnosti vlády je v podmienkach trvalého sociálneho dialógu eliminovať vplyvy krízy a zabezpečiť jednotu ekonomického, sociálneho, politického a environmentálneho rozvoja Slovenska.

Kľúčovou úlohou vlády je rozvíjať a posilniť sociálny dialóg na všetkých stupňoch. Zákon o trojstranných konzultáciách na celoštátnej úrovni umožňuje sociálny dialóg na najvyššej úrovni a v praxi sa osvedčil. Hospodárska a sociálna rada Slovenskej republiky je konzultačný a dohodovací orgán vlády a sociálnych partnerov.

Pre udržateľný rozvoj slovenskej spoločnosti a z toho plynúci rast kvality života sa upravia pravidlá sociálneho dialógu tak, aby bol funkčný aj na úrovni regiónov, odvetví a najmä podnikov a organizácií.

Z dôvodu skvalitnenia legislatívneho procesu sa dopĺňa Legislatívna rada vlády Slovenskej republiky o zástupcov sociálnych partnerov.

Vláda vyvíja maximálne úsilie, aby prijímané zásadné opatrenia mali podporu u väčšiny obyvateľstva. Nezanedbateľné miesto v tomto procese majú zástupcovia sociálnych partnerov. K tomu musí slúžiť efektívny sociálny dialóg. Ten musí vyústiť aj do zvýšenia pokrytia zamestnancov kolektívnymi zmluvami. Preto sa novelizuje zákon o kolektívnom vyjednávaní, aby bola odstránená prekážka pre ukladanie a rozširovanie kolektívnych zmlúv vyššieho stupňa na iných zamestnávateľov s cieľom, okrem iného, zamedziť sociálnemu dumpingu.

Vláda považuje minimálnu mzdu za mimoriadne dôležitý nástroj vo vytváraní podmienok pre záujem pracovať najmä u marginalizovaných skupín občanov. Preto v súlade so stavom verejných financií vláda zvažuje úpravu režimu valorizácie minimálnej mzdy vo väzbe na priemernú mzdu a na životné minimum po konzultáciách so sociálnymi partnermi.

Pracovnoprávna legislatíva Slovenskej republiky vychádza z Ústavy Slovenskej republiky a z príslušných pracovných noriem Medzinárodnej organizácie práce. Vyvážený vzťah zamestnanca a zamestnávateľa vytvára predpoklady na tvorbu trvalo udržateľného rastu kvality života občanov. Vláda po kvalifikovanom prerokovaní so sociálnymi partnermi pripraví zmenu Zákonníka práce.

Tým, že vláda je otvorená všetkým vrstvám slovenskej spoločnosti, sa posilní sociálny dialóg aj prostredníctvom novovytvorenej Rady solidarity a rozvoja na úrovni vlády a za účasti partnerov sociálneho dialógu. Zníženie nezamestnanosti sa musí uskutočňovať hospodárskou politikou založenou na dlhodobých vzájomne previazaných politikách smerujúcich k tvorbe pracovných miest. Na dosiahnutie tohto cieľa vláda spracuje osem samostatných programov týkajúcich sa tvorby pracovných miest.  Rozvíjanie a plnenie týchto programov sa stane dominantnou agendou novovytvorenej Rady solidarity a rozvoja. Napríklad, spracuje sa program zamestnávania mladých ľudí, ich prípravy na plynulý vstup na trh práce, vrátane lepšieho prepojenia potrieb hospodárskej praxe so vzdelaním absolventov škôl. Na financovanie týchto programov sa využijú zdroje zo štrukturálnych fondov Európskej únie.
V prípade potreby je vláda pripravená za účasti sociálnych partnerov požiadať Medzinárodný úrad práce o odbornú spoluprácu, najmä pri novele Zákonníka práce a zákona o kolektívnom vyjednávaní, ako aj pri dôchodkovej reforme.
Ďakujem za pozornosť.